РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/427-21

25. октобар 2021. године

Б е о г р а д

ЗАПИСНИК

46. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 25. ОКТОБРА 2021. ГОДИНЕ

Седница је почела у 10,00 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Душко Тарбук, Оливера Пешић, Горан Ковачевић, Бобан Бирманчевић, Братимир Васиљевић, Ана Чарапић, Владимир Маринковић, Золтан Пек, Војислав Вујић и Милорад Мијатовић.

Седници су присуствовали заменици чланова Одбора: Младен Бошковић (заменик Александре Томић), Зоран Томић (заменик Братимира Васиљевића), Михаило Јокић (заменик Владимира Маринковића), Угљеша Марковић (заменик Душана Бајатовића) и Марина Мирковић (заменик Љиљане Кузмановић Вујаковић).

Седници нису присуствовали чланови Одбора Никола Јоловић и Соња Влаховић, као ни њихови заменици.

Седници је присуствовала народни посланик Снежана Пауновић.

Седници су присуствовали представници Министарства финансија: Синиша Мали, министар финансија, Саша Стевановић, државни секретар, Ема Драгуљ из Управе за јавни дуг; представници Министарства и енергетике: Јованка Атанацковић, државни секретар и Маја Матија Ристић, секретар Министарства; представници Министарства за рад, запошљавање, борачка и социјална питања: Мирјана Ћојбашић и Зоран Милошевић, в.д. пом. Министра, Љиљана Станковић из НСЗ и Златица Зец из РФПИО; представник Министарства здравља Мирсад Ђерлек, државни секретар; представници Народне банке Србије: Јоргованка Табаковић, гувернер, Ана Ивковић, вицегувернер, Никола Драгашевић, Дарко Стаменковић, Саво Јаковљевић и Милан Трајковић, генерални директори и заменик директора сектора; представници Фискалног савета: Павле Петровић, председник; Никола Алтипармаков и Бојан Димитријевић, чланови и Данко Брчеревић, главни економиста, као и др Миладин Ковачевић, представник Савета за координацију активности и мера за раст бруто домаћег производа.

На предлог председника Одбора, Одбор је једногласно (12 гласова за) утврдио следећи:

Д н е в н и р е д:

1. Разматрање Предлога закона о изменама Закона о буџету Републике Србије за 2021. годину, са Предлогом одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2021. годину, Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2021. годину, Предлогом одлуке о давању сагласности на Одлуку о изменама и допунама Финансијског плана Фонда за социјално осигурање војних осигураника за 2021. годину и Предлогом одлуке о давању сагласности на Одлуку о изменама и допунама Финансијског плана Националне службе за запошљавање за 2021. годину, који је поднела Влада (број 400-1843/21 од 22. октобра 2021. године), у начелу;
2. Разматрање Предлога закона о потврђивању Уговора о гаранцији (Паметна бројила) између Републике Србије и Европске банке за обнову и развој, који је поднела Влада (број 011-1760/21 од 8. октобра 2021. године).

Председник Одбора др Александра Томић обавестила је чланове Одбора да су у складу са чланом 173. став 2. Пословника Народне скупштине Одбору достављени извештаји Одбора за привреду, регионални развој, трговину, туризам и енергетику и Одбора за пољопривреду, шумарство и водопривреду, који су разматрали Предлог закона о изменама Закона о буџету за 2021. годину и предложили Одбору његово прихватање у одговарајућем разделу.

Фискални савет доставио је свим народним посланицима Оцену Предлога ребаланса буџета Републике Србије за 2021. годину, са препорукама за фискалну политику у 2022. години.

**ПРВА ТАЧКА ДНЕВНОГ РЕДА:**

Синиша Мали, министар финансија, образложио је потребу да се усвоји други ребаланс буџета у 2021. години с обзиром на то да су у првих девет месеци ове године средства буџета увећана за 183 милијарди динара, што омогућава да се изврши прерасподела средстава и да се увећају капиталне инвестиције. Ребалансом буџета је за капиталне инвестиције издвојено 388,9 милијарди динара, односно 6,3 одсто БДП-а, што на нивоу опште државе износи 478 милијарди динара, односно 7,8 одсто БДП-а. Поред путне и железничке инфраструктуре, изградње фабрика и постројења, канализационе и гасне мреже, додатна средства опредељена су за подстицаје у пољопривреди, за екологију и за спортске објекте. Посебна пажња посвећена је очувању установа социјалне и здравствене заштите. Министар је као илустрацију економске стабилности и добро вођене монетарне и фискалне политике изнео податке да су укпни буџетски приходи за 9,7 одсто виши у односу на износ предвиђен ребалансом буџета из априла ове године; укупни расходи виши су за 1,39 одсто, док највеће позитивне промене бележе порез на добит правних лица и порез на додату вредност. У односу на априлски ребаланс, због значајно боље реализације прихода, фискални дефицит је смањен на 304,5 милијарди динара и износи 4,9 БДП-а уместо планираних 6,9 одсто. Јавни дуг опште државе на крају године износиће 58,2 одсто БДП-а, уместо 60 одсто БДП-а, колико је износила претходна процена. Пројекција раста БДП-а за 2021. годину ревидирана је навише за 1,0 п.п, са 6 одсто на 7 одсто. Укупан прилив по основу СДИ износио је 2,1 милијарди евра, што представља раст од 25,1 одсто међугодишње. Министар је нагласио и то да се значајна средства улажу у очување животног стандарда грађана што је посебно значајно у условима глобалне економске кризе изазване пандемијом корона вируса.

Јоргованка Табаковић, гувернер НБС, говорила је о одговорној и кредибилној политици Народне банке Србије, са циљем да се обезбеде монетарна и фискална стабилност, те тиме и услови за даљи раст економије и привреде. Применом одговарајућих мера и инструмената монетарне политике, НБС спречавала је промене курса динара, као и значајнија повећања цена, што је изузетно тешко у условима када су на светском тржишту порасле цене енергената, хране и грађевинског материјала. Изнела је податке да бруто девизне резерве наше земље износе16,8 милијарди евра, што представља њихов рекордно висок ниво. Девизне резерве су повећане за 3,3 милијарди евра у односу на период када је почела пандемија.. Србија располаже са 36,9 тона злата, што је два и по пута више у односу на период пре десет година, уз троструко већу вредност. Наводи да ће и у наредном периоду НБС бити посвећена очувању макроекономске стабилности, у интересу државе и грађана.

Павле Петровић, председник Фискалног савета, рекао је да су предложеним ребалансом буџета јавни приходи и расходи одговорно планирани. Фискалини савет је уз позитивну оцену препоручио Влади да искористи повољнија фискална кретања у 2021. години и дефицит државе у 2022. години планира на нивоу од око 2 одсто БДП-а уместо 3 одсто колико је раније било предвиђено Фискалном стратегијом. Раст БДП-а од 7 одсто премашио је очекивања и званично изнету процену Фискалног савета. Фискални савет подржава већа улагања државе у нинфраструктуру и здравство, али упозорав да је потребно водити рачуна о инфлацији која је у септембру достигла 5,7 одсто на међугодишњем нивоу. Фискални савет је препоручио да се новчане помоћи грађанима исплаћују селективно, на основу критеријума чије би доношење било базирано на социјалним картама грађана. Фискални савет такође препоручује да се структура расхода прикаже транспарентније, као и да се средства буџетске резерве користе само за расходе који нису могли да се планирају унапред.

Миладин Ковачевић, представник Савета за координацију активности и мера за раст бруто домаћег производа, говорио је о макроекономском оквиру предложеног ребаланса буџета који оцењује као конзервативан и пажљиво планиран, као и о учешћу јавног дуга у бруто друштвеном производу, који је одржив јер је усмерен на инфраструктурна улагања и потрошњу грађана.

У дискусији о предложеном ребалансу буџета учествовали су Михаило Јокић, заменик члана Одбора, који је говорио о показатељима макроекономске стабилности и оправданости задуживања са становишта структуре и могућности отплате дуга, уз упозорење да се посебна пажња мора посветити сузбијању инфлације, као и члан Одбора Горан Ковачевић који је говорио о значајном економском напретку државе и о проблемима раста референтне каматне стопе и инфлације, који се морају решавати у условима глобалне кризе.

На основу члана 156. став 3. Пословника Народне Скупштине, Одбор је једногласно (14 гласова за) одлучио да поднесе следећи

И З В Е Ш Т А Ј

I

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама Закона о буџету Републике Србије за 2021. годину, са Предлогом одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2021. годину, Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2021. годину и Предлогом одлуке о давању сагласности на Одлуку о изменама Финансијског плана Националне службе за запошљавање за 2021. годину, у начелу.

II

Одбор за финансије, републички буџет и контролу трошења јавних средстава, на основу члана 174. Пословника Народне скупштине, размотрио је извештаје одбора Народне скупштине који су, у складу са чланом 173. став 1. Пословника Народне скупштине, достављени Одбору за финансије, републички буџет и контролу трошења јавних средстава, као надлежном одбору, и то:

-Извештај Одбора за привреду, регионални развој, трговину, туризам и енергетику, који је одлучио да предложи Одбору за финансије, републички буџет и контролу трошења јавних средстава да прихвати Предлог закона о изменама Закона o буџету Републике Србије за 2021. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, у начелу;

-Извештај Одбора за пољопривреду, шумарство и водопривреду, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама Закона о буџету Републике Србије за 2021. годину, Раздео 24 - Министарство пољопривреде, шумарства и водопривреде који је поднела Влада.

За известиоца Одбора на седници Народне скупштине одређена је др Александра Томић, председник Одбора. .

ДРУГА ТАЧКА ДНЕВНОГ РЕДА:

Ема Драгуљ из Министарства финансија образложила је разлоге за усвајање Предлога закона о потврђивању Уговора о гаранцији (Паметна бројила) између Републике Србије и Европске банке за обнову и развој, који је поднела Влада. У Републици Србији велики број домаћинстава има застарела бројила која дужи низ година нису замењена или баждарена, што за последицу има успоравање у раду дистрибутивног система и нетачан приказ стварно утрошене електричне енергије. Из тих разлога потребно је извршити обнову и осавремењавање дистрибутивне мреже и побољшати функционалност бројила како би се успоставила ефикаснија потрошња електричне енергије.

На основу члана 156. став 3. Пословника Народне Скупштине, Одбор је једногласно (14 гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о гаранцији (Паметна бројила) између Републике Србије и Европске банке за обнову и развој.

За известиоца Одбора на седници Народне скупштине одређена је др Александра Томић, председник Одбора.

Седница је завршена у 12 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић др Александра Томић